2022.12.27.
HU
Az Európai Unió Hivatalos Lapja
C 493/157 2022. június 8., szerda
26.
üdvözli a hajótulajdonosok díjaira vonatkozó új szabályokat, és reméli, hogy ez és a jegyzőkönyv egyéb javításai – beleértve azt a lehetőséget is, hogy az uniós hajók kivételes körülmények között nem mauritániai kikötőkben rakodhatják ki fogásukat – a jövőben a rendelkezésre álló halászati lehetőségek jobb kiaknázásához vezetnek; 27. üdvözli és elismeri, hogy a jegyzőkönyv alapján halászó, nyílt vízi halászatot folytató, fagyasztóval felszerelt vonóhálós hajók és garnélahalász-hajók uniós hajótulajdonosai továbbra is kötelesek hozzájárulni a halak rászoruló lakosság közötti elosztására vonatkozó politikához azáltal, hogy a hajóút végén át- vagy kirakodott nyílt tengeri fogásaik 2 %-át a „Société nationale de distribution de poisson” (Nemzeti Halelosztó Társaság) számára tartják fenn; megjegyzi, hogy Mauritániában növekszik a helyi halfogyasztás; felhívja a Bizottságot és a mauritániai hatóságokat annak biztosítására, hogy ez a hozzájárulás ténylegesen eljusson a lakossághoz, és ne a hallisztüzemekbe kerüljön; 28. kiemeli az ILO elveinek és jogainak érvényesítése iránti elkötelezettséget az uniós hajókon dolgozó valamennyi halász számára a foglalkoztatás és a munkavégzés során alkalmazott hátrányos megkülönböztetés felszámolása érdekében; úgy véli, hogy ennek érvényesítését szorosan nyomon kell követni; 29. üdvözli, hogy képzett mauritániai tengerészeket foglalkoztatnak az uniós hajókon, olyan szerződésekkel, amelyek megfelelnek az ILO előírásainak és fedezik a társadalombiztosítást is; a gyakornokok alkalmazása terén nagyobb erőfeszítésre szólít fel az ágazati programon belül a szakképzett személyek számának növelése érdekében; 30. felszólítja a Bizottságot, hogy a fenntartható halászati partnerségi megállapodásokat tegye az EU és Afrika közötti partnerség kulcsfontosságú elemévé; 31. üdvözli az uniós fejlesztési támogatás által Mauritániában finanszírozott projekteket, például a „Promopeche”-t, amelynek célja a munkahelyteremtés és a fiatalok képzése a kisüzemi halászat területén; felszólítja a Bizottságot, hogy javítsa a fenntartható halászati partnerségi megállapodás és az ENSZ fenntartható fejlődési céljai közötti összhangot és következetességet; 32. hangsúlyozza, hogy a halászat, beleértve a kisüzemi halászatot is, fontos ágazat Mauritánia gazdasága számára, és elengedhetetlen az ország gazdasági fejlődéséhez, élelmezésbiztonságához, táplálkozásához és foglalkoztatási lehetőségei­ hez, különösen a nők és a fiatalok számára, valamint az inkluzív és fenntartható gazdasági fejlődés mindenki számára történő biztosításához; támogatja ezért azokat az intézkedéseket, amelyek jelentősen növelik a helyi szereplők, köztük a kis családi tulajdonú vállalkozások és a part menti közösségek ellenálló képességét az éghajlatváltozás és a part menti erózió következményeivel szemben; ismét hangsúlyozza, hogy a halászati beruházásokat egyértelműen össze kell hangolni a fenntartható fejlesztési célokkal, és a beruházások nem veszélyeztethetik a part menti közösségek szükségleteit; ismét hangsúlyozza, hogy az új megállapodáshoz biztosított pénzügyi hozzájárulás elosztása során figyelembe kell venni a part menti közösségek alapvető szerepét; 33. szorgalmazza a helyi gazdasági fejlődés előmozdítását és a part menti közösségek megerősítését, amelyek a tengeri erőforrásoktól függenek, és amelyeket teljes mértékben be kell vonni a tengeri és part menti területek kezelésébe; emlékeztet arra, hogy a tengeri és part menti biológiai sokféleség helyreállítása fenntartja a part menti közösségeket, és hozzájárul az éghajlatváltozás mérsékléséhez és az ahhoz való alkalmazkodáshoz; hangsúlyozza, hogy a végrehajtási folyamat során rendszeresen konzultálni kell a part menti közösségekkel; 34. elismeri, hogy az uniós piacok és termelők más országok mellett a Mauritániából származó halimporttól függenek annak biztosításához, hogy az uniós fogyasztók élelmiszerhez jussanak; 35. kéri, hogy a fenntartható halászati partnerségi megállapodás keretében tett további uniós erőfeszítéseknek a Kereskedelmi Világszervezeten és más nemzetközi szervezeteken belül a káros és fenntarthatatlan halászati támogatások megszüntetésére összpontosítsanak, különös figyelmet fordítva az illegális halászatra; 36. kéri, hogy a Mauritániában és környékén folytatott halászat során tartsák tiszteletben és alkalmazzák az uniós jogi vívmányokat, beleértve az Európai Unió Bíróságának ítéleteit is; 37. utasítja elnökét, hogy továbbítsa ezt az állásfoglalást a Tanácsnak, a Bizottságnak, valamint a tagállamok és az Mauritániai Iszlám Köztársaság kormányainak és parlamentjeinek.